ผู้ว่าราชการกรุงเทพมหานคร ย้ำจะเร่งแก้ปัญหา ช่วยบรรเทาเรื่องกลิ่นขยะและมลพิษ
นายชัชชาติ สิทธิพันธ์ุ ผู้ว่าราชการกรุงเทพมหานคร พร้อมด้วยนายจักกพันธุ์ ผิวงาม รองผู้ว่าราชการกรุงเทพมหานคร ลงพื้นที่รับฟังปัญหาและความเดือดร้อนจากตัวแทนชาวบ้านในชุมชนที่อาศัยอยู่บริเวณโดยรอบศูนย์กำจัดมูลฝอย อ่อนนุช เขตประเวศ หลังได้รับผลกระทบจากการกำจัดขยะมูลฝอย ทั้งปัญหากลิ่นควันจากการเผาไหม้ ส่งผลต่อสุขภาพกาย รวมทั้งยังมีความกังวลกรณีบ่อกักเก็บก๊าซจากการเผาขยะอยู่ใกล้กับชุมชน หากเกิดการระเบิด จะเกิดความสูญเสียตามมา หลังได้รับฟังปัญหาได้ลงพื้นที่บริเวณชุมชนที่อยู่ใกล้เคียงศูนย์กำจัดมูลฝอย พร้อมกล่าวว่าเป็นเรื่องเร่งด่วนที่ต้องเร่งแก้ไข โดยเฉพาะสิ่งแวดล้อมจากกลิ่น เพราะส่งผลกระทบต่อสุขภาพ เบื้องต้นอาจจัดพื้นที่ 500 ไร่ปรับสภาพให้เป็นสวนป่า เพื่อเพิ่มธรรมชาติเข้ามาช่วยบรรเทาเรื่องมลพิษ ส่วนรายละเอียดโครงสร้างอื่นๆ ขอไปดูข้อมูลเชิงลึกก่อน ย้ำทุกอย่างจะดำเนินการตามมาตรฐานส่วนในวันนี้ที่ได้พบกับพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ระหว่างเข้าร่วมประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ที่ทำเนียบรัฐบาลนั้น นายชัชชาติ กล่าวว่า บรรยากาศอบอุ่นและต้องทำงานกับทุกคนเพื่อประโยชน์ของคนกรุงเทพฯ ทั้งนี้ นายกรัฐมนตรี ยังมอบเหรียญและสมุดโน้ตมาให้จดงานด้วย